LG V40 ThinQ får hele fem kameraer

Egentlig skal den først præsenteres ved et event den 3. oktober, men LG er allerede begyndt at vise sin kommende topmodel, LG V40 ThinQ, frem i Sydkorea. Telefonen har hele fem kameraer ombord – tre på bagsiden og to på fronten. Den har også en 6,4 tommer stor skærm og et chassis, der er lavet af forstærket glas.

Den efterhånden notoriske lækker, Evan Blass fra evleaks, har lagt billeder af den nye telefon på Twitter:

LG V40 ThinQ for AT&T pic.twitter.com/uMsxdsnXf0

— Evan Blass (@_evanblass_) September 26, 2018

De nye billeder afslører, at V40 har en “notch” på OLED-skærmen, men at den kan “blokeres” via software. Den har også fingeraftryksscanner placeret under bagsiden tre kameraer. Ifølge rygterne vil telefonen være udrustet med Qualcomms nyeste Snapdragon 845-chipsæt, der efterhånden er standard i 2018-topmodellerne.

V40 lanceres til et event i New York den 3. oktober, men forventes først at komme i handelen i midten af november måned. Det bliver interessant at se, om LG’s nye femkamera-strategi kan få LG tilbage på smartphone-hitlisterne, der efterhånden domineres totalt af Apple, Samsung og Huawei. Hold øje med input.dk for flere nyheder om LG’s kommende topmodel.

LG V40 ThinQ får hele fem kameraer